[pic] | COMISIA EUROPEANĂ |

Bruxelles, 4.4.2011

COM(2011) 162 final

2011/0070 (APP)

Propunere de

REGULAMENT AL CONSILIULUI

privind publicarea electronică a Jurnalului Oficial al Uniunii Europene

EXPUNERE DE MOTIVE

CONTEXTUL PROPUNERII

Context general

Jurnalul Oficial al Uniunii Europene asigură publicarea oficială a legislației și a altor acte ale Uniunii Europene. Acesta a fost publicat pe suport hârtie din anul 1958 și, din 1998, este disponibil și pe internet. În ultimii ani, un număr tot mai mare de persoane consultă Jurnalul Oficial al Uniunii Europene pe internet, deoarece această metodă este simplă și rapidă, iar numărul de abonamente pentru ediția tipărită este în scădere. Cu toate acestea, întrucât ediția tipărită este considerată în prezent a fi singura publicație conformă cerințelor legale și obligatorie din punct de vedere juridic, pentru moment nu se pot invoca drepturi legale și nu se pot pune în aplicare obligații pe baza versiunii electronice a Jurnalului Oficial al Uniunii Europene .

Acest lucru a fost în mod clar afirmat de Curtea de Justiție a Uniunii Europene în cauza Skoma-Lux[1]. Potrivit Curții, „...o asemenea punere la dispoziție (n.n. pe internet) a legislației respective nu ar putea echivala cu o publicare conformă cerințelor legale în Jurnalul Oficial al Uniunii Europene în lipsa oricărei reglementări în această privință în dreptul comunitar ” .

Dispoziții în vigoare în domeniul propunerii

Articolul 297 din Tratatul privind funcționarea Uniunii Europene prevede că actele legislative și actele fără caracter legislativ, adoptate sub formă de regulamente sau de directive, care se adresează tuturor statelor membre, sau sub formă de decizii, care nu indică destinatarii, se publică în Jurnalul Oficial al Uniunii Europene . Actele legislative adoptate în conformitate cu procedura legislativă ordinară trebuie semnate de președintele Parlamentului European și de președintele Consiliului, iar celelalte acte trebuie semnate de președintele (președinții) instituției (instituțiilor) care le-a(u) adoptat. Aceste acte intră în vigoare la data prevăzută de textul lor sau în a douăzecea zi de la publicare.

Decizia 2009/496/CE, Euratom[2] stabilește în detaliu modul în care instituțiile își îndeplinesc obligațiile de a publica texte legislative. Un birou interinstituțional - Oficiul pentru Publicații - este însărcinat cu publicarea Jurnalului Oficial al Uniunii Europene și garantează autenticitatea acestuia.

Obiectivele propunerii

Obiectivul propunerii este de a extinde accesul la legislația Uniunii Europene și de a permite tuturor (profesioniști în domeniul dreptului sau membri ai publicului larg) să se bazeze pe ediția electronică a Jurnalului Oficial al Uniunii Europene ca fiind oficială și autentică. În cazul în care publicarea electronică a Jurnalului Oficial al Uniunii Europene ar fi recunoscută ca publicare conformă cerințelor legale, toți cetățenii Uniunii Europene ar putea avea acces la legislația Uniunii Europene practic în același timp, imediat după publicare, și într-un mod mai economic, deoarece consultarea publicării electronice ar fi gratuită. De asemenea, s-ar facilita accesul la legislația UE pentru persoanele care locuiesc în regiuni geografice mai puțin accesibile din Europa. În plus, un acces mai mare la legislație răspunde obiectivelor „Strategiei EUROPA 2020 pentru o creștere inteligentă, durabilă și favorabilă incluziunii”[3], care are ca scop asigurarea accesului tuturor la serviciile în bandă largă până în 2013.

Propunerea vizează, de asemenea, creșterea nivelului de securitate juridică în comparație cu situația actuală, în care publicarea online are doar un titlu informativ, astfel încât persoanele să se poată prevala de drepturile de care dispun și obligațiile să poată fi puse în aplicare pe baza publicării acestora în versiunea electronică autentică a Jurnalului Oficial al Uniunii Europene .

Coerența cu alte politici și obiective ale Uniunii

Propunerea este în deplină concordanță cu politicile Uniunii și, în special, cu inițiativa emblematică „O agendă digitală pentru Europa”[4], prezentată în contextul Strategiei EUROPA 2020 pentru o creștere inteligentă, durabilă și favorabilă incluziunii. Agenda digitală are ca scop maximizarea beneficiilor economice și sociale ale tehnologiilor informației și subliniază rolul autorităților publice în promovarea pieței digitale. În acest context, accesul la conținutul juridic online stimulează dezvoltarea pieței unice digitale, având în vedere că informațiile din sectorul public difuzate prin acest mijloc ar conduce la crearea de servicii online inovatoare.

Propunerea este, de asemenea, în concordanță cu obiectivele Planului european de acțiune privind guvernarea electronică 2011-2015[5], potrivit căruia statele membre și Comisia ar trebui să ofere acces online la informații privind legislația și reglementările, politicile și finanțarea în materie de guvernare.

REZULTATELE CONSULTĂRILOR INFORMALE CU PĂRȚILE INTERESATE ȘI EVALUĂRI ALE IMPACTULUI

Consultarea părților interesate

Instituțiile și organele europene sunt reprezentate în comitetul de conducere al Oficiului pentru Publicații, care este responsabil pentru supravegherea dezvoltării strategice a activității Oficiului pentru Publicații. În cadrul acestui forum, instituțiile și organele interesate au examinat chestiunea și și-au exprimat sprijinul pentru crearea unei ediții electronice autentice a Jurnalului Oficial al Uniunii Europene .

Statele membre au fost, de asemenea, consultate cu privire la problema publicării electronice conforme cerințelor legale a Jurnalului Oficial al Uniunii Europene prin intermediul Grupului de lucru pentru e-legislație al Consiliului. La 30 iulie 2010, Secretariatul General al Comisiei a transmis Consiliului un document neoficial care a fost discutat la două reuniuni ale Grupului de lucru pentru e-legislație, la 21 septembrie și 26 octombrie 2010. Statele membre au exprimat un sprijin puternic în favoarea publicării electronice conforme cerințelor legale[6], dar au fost mai divizate în ceea ce privește menținerea valorii juridice a versiunii pe suport hârtie. S-au făcut observații cu privire la:

- opțiunea unei publicări exclusiv electronice a Jurnalului Oficial al Uniunii Europene , eventual precedată de o perioadă de tranziție, în care acesta ar fi publicat în paralel pe suport hârtie și în format electronic;

- costul de imprimare a Jurnalului Oficial al Uniunii Europene , în cazul în care se optează pentru diseminarea paralelă prin ediția tipărită și cea electronică;

- riscul de discrepanțe între ediția tipărită și cea electronică, precum și necesitatea de a stabili norme clare privind tratarea inconsecvențelor sau privind versiunea care prevalează;

- rolul, chiar limitat, pe care ediția tipărită îl poate juca în difuzarea legislației UE în rândul persoanelor care nu ar putea avea acces la ediția electronică.

La pregătirea acestei propuneri, Comisia a luat în considerare toate observațiile formulate. Inițial, a fost preferată publicarea în paralel, pe suport hârtie și în format electronic, cu aceeași valoare juridică, deoarece s-a considerat că asigură cel mai larg acces posibil al cetățenilor europeni la legislația UE. Cu toate acestea, experiența practică din statele membre sugera că beneficiile ar fi marginale și nu ar compensa complexitatea sporită. De asemenea, s-a subliniat faptul că persoanele care locuiesc în regiuni geografice mai puțin accesibile se confruntă cu dificultăți sau întârzieri pentru a obține o ediție tipărită și că accesul acestora la legislația UE ar fi facilitat de o ediție electronică autentică.

Propunerea de regulament prevede ca Jurnalul Oficial al Uniunii Europene să fie publicat într-o formă electronică care produce efecte juridice. Publicarea pe cale electronică este în concordanță cu obiectivul stabilit de Strategia Europa 2020 și de inițiativa emblematică „O agendă digitală pentru Europa”, potrivit căreia ar trebui asigurat accesul tuturor la serviciile în bandă largă până în 2013. Sistemul propus reconciliază preocupările privind atât accesibilitatea, cât și simplitatea:

- pe de o parte, publicarea electronică conformă cerințelor legale permite o difuzare mai amplă decât ediția tipărită. În ultimii câțiva ani, s-a observat o scădere a numărului de abonamente la Jurnalul Oficial al Uniunii Europene , în timp ce utilizarea internetului în Uniunea Europeană este din ce în ce mai mare - potrivit Eurostat, 70 % din gospodării în 2010 și 94 % dintre întreprinderi în 2009 au avut acces la internet. Mai mult, consultarea ediției electronice a Jurnalului Oficial al Uniunii Europene ar fi gratuită și ar prezenta beneficii în comparație cu ediția imprimată, pentru care costurile de imprimare și expediere trebuie recuperate de la public. Cu toate acestea, este prevăzută o măsură de protecție pentru persoanele cu handicap, care pot avea acces la Jurnalul Oficial al Uniunii Europene într-un format electronic specific, și pentru persoanele care nu pot avea acces, din orice alt motiv, la ediția electronică, astfel încât va fi întotdeauna posibil să se obțină „la cerere” o versiune pe suport hârtie, dar care nu are valoare juridică (de exemplu, numai în scop informativ), fie prin intermediul Oficiului pentru Publicații, fie prin imprimarea ediției electronice de pe internet;

- pe de altă parte, sistemul este mai simplu, deoarece nu mai sunt necesare norme potențial complexe pentru tratarea discrepanțelor între ediția tipărită și cea electronică, care sunt în egală măsură autentice.

Evaluarea impactului probabil al propunerii

Comisia a efectuat o analiză pentru a evalua trei opțiuni cu privire la publicarea Jurnalului Oficial al Uniunii Europene :

- opțiunea 1: menținerea status quo -ului, în care doar versiunea pe suport hârtie constituie publicarea conformă cerințelor legale, iar versiunea online a Jurnalului Oficial al Uniunii Europene are numai un scop informativ;

- opțiunea 2: publicarea exclusiv online a Jurnalului Oficial al Uniunii Europene ;

- opțiunea 3: publicarea simultană pe suport hârtie și online, cu valoare juridică și eficiență egale.

Conferirea unei valori juridice în cazul ediției electronice va avea beneficii semnificative, cum ar fi:

- accesul la legislația UE este extins, simplificat și imediat;

- accesul la ediția electronică este gratuit și posibil în orice moment;

- o astfel de publicare electronică ar fi în conformitate cu prioritățile Agendei digitale, convenite între instituțiile UE, și ar stimula o creștere a utilizării serviciilor online.

ELEMENTELE JURIDICE ALE PROPUNERII

Principalele dispoziții ale propunerii

Propunerea prevede că publicarea electronică ar echivala cu publicarea conformă cerințelor legale a Jurnalului Oficial al Uniunii Europene . Cu toate acestea, ediția tipărită ar fi suficientă pentru a asigura efectele juridice ale publicării în cazurile excepționale și temporare de întrerupere neprevăzută a ediției electronice, cauzate de o perturbare tehnică (de exemplu, atacuri cibernetice, defecțiuni neprevăzute ale echipamentului), care durează mai mult de o zi. Ediția Jurnalului Oficial al Uniunii Europene, tipărită în astfel de situații, urmează să fie publicată în format electronic de îndată ce sistemul tehnic este restabilit. Ediția tipărită trebuie să precizeze data publicării, însă ediția electronică publicată ulterior va prevala în caz de diferențe.

Propunerea abordează, de asemenea, cerințele tehnice pe care trebuie să le respecte publicarea electronică pentru a echivala cu publicarea conformă cerințelor legale și stabilește competențele Oficiului pentru Publicații în acest domeniu.

Temeiul juridic

Articolul 352 din Tratatul privind funcționarea Uniunii Europene.

Principiul proporționalității

Domeniul de aplicare al propunerii nu acoperă decât publicarea pe cale electronică a Jurnalului Oficial al Uniunii Europene și condițiile tehnice în care aceasta poate echivala cu publicarea conformă cerințelor legale.

Alegerea instrumentelor

Un regulament este singurul instrument adecvat, deoarece este direct aplicabil în toate statele membre. Cetățenii europeni ar trebui să aibă acces egal la legislația UE și, prin urmare, accesul la ediția electronică a Jurnalului Oficial al Uniunii Europene ar trebui garantat în același mod și în aceleași condiții pentru toți cetățenii europeni.

IMPLICAȚIILE BUGETARE

Asigurarea publicării conforme cerințelor legale a Jurnalului Oficial al Uniunii Europene în format electronic nu are nicio implicație bugetară.

Cu toate acestea, infrastructura tehnică necesară pentru asigurarea publicării electronice impune investiții în domeniul IT. Conform autonomiei administrative, în 2009 au fost efectuate cheltuieli de 38 000 EUR pentru instituirea și testarea sistemului tehnic înainte de publicarea Jurnalului Oficial al Uniunii Europene în format electronic autentic. Investițiile suplimentare de dezvoltare, precum și costurile de întreținere și de gestionare a sistemului urmează a fi suportate de către toate instituțiile, având în vedere că acestora le revine obligația de a publica texte legislative. Metoda de calcul a cheii de repartizare se bazează pe numărul de pagini de JO L și C produse pentru fiecare instituție în anul n-2. Cheia pentru 2011 a fost stabilită pe baza cifrelor din 2009:

- Comisia Europeană: 47,64 %;

- Consiliul Uniunii Europene: 21,96 %;

- Parlamentul European: 21,94 %;

- Comitetul Economic și Social: 3,29 %;

- Curtea de Justiție a Uniunii Europene: 3,17 %;

- Curtea de Conturi: 1,25 %;

- Comitetul Regiunilor: 0,75 %.

Dispozițiile bugetare trebuie adoptate în conformitate cu această cheie de repartizare.

2011/0070 (APP)

Propunere de

REGULAMENT AL CONSILIULUI

privind publicarea electronică a Jurnalului Oficial al Uniunii Europene

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 352,

având în vedere propunerea Comisiei Europene,

având în vedere aprobarea Parlamentului European[7],

hotărând în conformitate cu o procedură legislativă specială,

întrucât:

1. Articolul 297 din tratat se referă la publicarea în Jurnalul Oficial al Uniunii Europene și la intrarea în vigoare a actelor juridice ale Uniunii.

2. Ediția tipărită a Jurnalului Oficial al Uniunii Europene , în toate limbile oficiale ale Uniunii, este în prezent singura publicație obligatorie din punct de vedere juridic, deși acesta este disponibilă și online.

3. În conformitate cu Decizia 2009/496/CE, Euratom a Parlamentului European, a Consiliului, a Comisiei, a Curții de Justiție, a Curții de Conturi, a Comitetului Economic și Social European și a Comitetului Regiunilor din 26 iunie 2009 privind organizarea și funcționarea Oficiului pentru Publicații al Uniunii Europene[8], Oficiul pentru Publicații permite instituțiilor să își îndeplinească obligațiile de a publica texte legislative.

4. Din hotărârea Curții de Justiție a Uniunii Europene în cauza C-161/06 Skoma-Lux sro/Celni etc.[9], rezultă că actele juridice ale Uniunii nu sunt opozabile persoanelor dacă nu au fost corect publicate în Jurnalul Oficial al Uniunii Europene și că publicarea unor astfel de acte pe internet nu echivalează cu publicarea conformă cerințelor legale în Jurnalul Oficial al Uniunii Europene în lipsa oricărei reglementări în această privință în dreptul Uniunii.

5. Dacă publicarea în Jurnalul Oficial al Uniunii Europene în format electronic ar constitui o publicare conformă cerințelor legale, ar fi posibil un acces mai rapid și mai economic la legislația Uniunii.

6. Comunicarea Comisiei privind „O agendă digitală pentru Europa”[10] subliniază că accesul la conținutul legal online favorizează dezvoltarea unei piețe digitale interne, ceea ce duce la beneficii economice și sociale.

7. Prin urmare, ar trebui stabilite norme care să asigure autenticitatea, integritatea și inalterabilitatea publicării electronice a Jurnalului Oficial al Uniunii Europene .

8. Directiva 1999/93/CE a Parlamentului European și a Consiliului din 13 decembrie 1999 privind un cadru comunitar pentru semnăturile electronice[11] stabilește efectele juridice ale semnăturilor electronice ca mijloc de autentificare. În scopul de a asigura integritatea, autenticitatea și inalterabilitatea ediției electronice a Jurnalului Oficial al Uniunii Europene , o semnătură electronică avansată bazată pe un certificat calificat și creată printr-un dispozitiv securizat de creare a semnăturii în conformitate cu directiva menționată oferă publicului garanții suficiente.

9. Accesul la site-ul internet EUR-Lex trebuie asigurat cu respectarea angajamentelor de protecție a persoanelor cu handicap, în conformitate cu Decizia 2010/48/CE a Consiliului din 26 noiembrie 2009 privind încheierea de către Comunitatea Europeană a Convenției Națiunilor Unite privind drepturile persoanelor cu handicap[12].

10. În conformitate cu principiul proporționalității, astfel cum este prevăzut la articolul 5 din Tratatul privind Uniunea Europeană, prezentul regulament nu depășește ceea ce este necesar pentru realizarea obiectivului de a permite tuturor cetățenilor europeni să se bazeze pe ediția electronică a Jurnalului Oficial al Uniunii Europene , întrucât domeniul de aplicare al regulamentului se limitează la a face o astfel de ediție autentică, astfel cum este, în prezent, ediția pe suport hârtie.

11. Tratatul nu prevede, pentru adoptarea prezentului regulament, alte competențe de acțiune decât cele prevăzute la articolul 352,

ADOPTĂ PREZENTUL REGULAMENT:

Articolul 1

12. Jurnalul Oficial al Uniunii Europene se publică în format electronic, în limbile oficiale ale Uniunii, în conformitate cu prezentul regulament.

13. Jurnalul Oficial al Uniunii Europene publicat în format electronic, denumit în continuare „ediția electronică a Jurnalului Oficial ”, este autentic și produce efecte juridice.

Articolul 2

14. Ediția electronică a Jurnalului Oficial poartă o semnătură electronică avansată bazată pe un certificat calificat și creată printr-un dispozitiv securizat de creare a semnăturii, în conformitate cu Directiva 1999/93/CE. Certificatul calificat și reînnoirile acestuia se publică pe site-ul EUR-Lex pentru ca publicul să poată verifica semnătura electronică avansată și caracterul autentic al ediției electronice a Jurnalului Oficial .

15. Ediția electronică a Jurnalului Oficial conține informații privind data publicării sale.

16. Ediția electronică a Jurnalului Oficial este pusă la dispoziția publicului pe site-ul EUR-Lex pentru o perioadă nelimitată. Consultarea sa este gratuită.

17. Site-ul EUR-Lex este accesibil tuturor utilizatorilor. Jurnalul Oficial al Uniunii Europene este, de asemenea, accesibil persoanelor cu handicap într-un format electronic alternativ, care nu produce efecte juridice. Versiunea alternativă este, de asemenea, disponibilă în arhive.

Articolul 3

18. Oficiul pentru Publicații poate continua să imprime Jurnalul Oficial al Uniunii Europene . Exemplarele tipărite nu sunt autentice și nu produc efecte juridice, fără a se aduce atingere articolului 4 alineatul (2).

19. Pentru exemplarele tipărite ale Jurnalului Oficial al Uniunii Europene se percepe o taxă care corespunde costurilor de imprimare și de expediere.

Articolul 4

20. În cazul în care ediția electronică a Jurnalului Oficial este inaccesibilă din cauza unei perturbări neprevăzute și excepționale a sistemului informatic al Oficiului pentru Publicații, accesul la această ediție este restabilit cât mai curând posibil.

21. În cazul în care accesul nu poate fi restabilit în termen de o zi lucrătoare, Jurnalul Oficial al Uniunii Europene se publică într-o ediție tipărită, care produce efecte juridice. Ediția electronică corespunzătoare a Jurnalului Oficial se publică de îndată ce sistemul informatic este restabilit.

22. Data publicării actelor juridice publicate în conformitate cu alineatul (2) este data publicării ediției tipărite. În caz de discrepanțe între ediția electronică a Jurnalului Oficial și ediția tipărită, publicată în conformitate cu alineatul (2), ediția electronică prevalează.

Articolul 5

23. În ceea ce privește ediția electronică a Jurnalului Oficial , Oficiul pentru Publicații are competență cu privire la:

24. publicarea ediției electronice a Jurnalului Oficial și garantarea autenticității sale;

25. instituirea, gestionarea și întreținerea sistemului informatic care produce ediția electronică, precum și actualizarea acestui sistem, în conformitate cu evoluțiile tehnice viitoare;

26. instituirea și extinderea facilităților tehnice pentru a asigura accesibilitatea pentru toți utilizatorii ediției electronice a Jurnalului Oficial ;

27. stabilirea unor norme interne în materie de securitate și acces privind sistemul informatic care produce ediția electronică a Jurnalului Oficial ;

28. păstrarea și arhivarea fișierelor electronice și tratarea acestora în conformitate cu evoluțiile tehnologice viitoare.

29. Oficiul pentru Publicații exercită competențele prevăzute la alineatul (1) în conformitate cu Decizia 2009/496/CE, Euratom.

Articolul 6

Prezentul regulament intră în vigoare la 1 ianuarie 2012.

Prezentul regulament este obligatoriu în toate elementele sale și se aplică direct în toate statele membre.

Adoptat la […],

Pentru Consiliu,

Președintele

FIȘĂ FINANCIARĂ LEGISLATIVĂ PENTRU PROPUNERI

1. CADRUL PROPUNERII/INIȚIATIVEI

1.1. Denumirea propunerii/inițiativei

1.2. Domeniul (domeniile) de politică în cauză în structura ABM/ABB

1.3. Tipul propunerii/inițiativei

1.4. Obiectiv(e)

1.5. Motivele propunerii/inițiativei

1.6. Durata acțiunii și a impactului financiar al acesteia

1.7. Tipul (tipurile) de gestiune preconizat(e)

2. MĂSURI DE GESTIONARE

2.1. Dispoziții în materie de monitorizare și raportare

2.2. Sistemul de gestiune și control

2.3. Măsuri de prevenire a fraudelor și a neregulilor

3. IMPACTUL FINANCIAR ESTIMAT AL PROPUNERII/INIȚIATIVEI

3.1. Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

3.2. Impactul estimat asupra cheltuielilor

3.2.1. Sinteza impactului estimat asupra cheltuielilor

3.2.2. Impactul estimat asupra creditelor operaționale

3.2.3. Impactul estimat asupra creditelor cu caracter administrativ

3.2.4. Compatibilitatea cu actualul cadru financiar multianual

3.2.5. Participarea terților la finanțare

3.3. Impactul estimat asupra veniturilor

FIȘĂ FINANCIARĂ LEGISLATIVĂ PENTRU PROPUNERI

CADRUL PROPUNERII/INIȚIATIVEI

Denumirea propunerii/inițiativei

Propunere de regulament al Consiliului privind publicarea electronică a Jurnalului Oficial al Uniunii Europene

Domeniul (domeniile) de politică în cauză în structura ABM/ABB

Nu se aplică, deoarece propunerea se referă la cheltuielile administrative ale Comisiei și ale celorlalte instituții care trebuie să publice actele pe care le-au adoptat în Jurnalul Oficial al Uniunii Europene .

Tipul propunerii/inițiativei

Nu se aplică.

Obiective

Obiectiv(e) strategic(e) multianual(e) al(e) Uniunii Europene vizat(e) de propunere/inițiativă

Propunerea contribuie la obiectivul de dezvoltare a pieței unice pentru conținutul online, astfel cum se prevede în inițiativa emblematică „O agendă digitală pentru Europa”, prezentată în contextul Strategiei EUROPA 2020 pentru o creștere inteligentă, durabilă și favorabilă incluziunii.

Obiectiv(e) specific(e) și activitatea (activitățile) ABM/ABB în cauză

Obiectiv specific

Promovarea publicațiilor și a serviciilor de informare online destinate cetățenilor, întreprinderilor și publicului țintă (profesii juridice).

Activitatea (activitățile) ABM/ABB în cauză

Nu se aplică.

Rezultatul (rezultatele) și impactul preconizate

A se preciza efectele pe care propunerea/inițiativa ar trebui să le aibă asupra beneficiarilor vizați/grupurilor vizate.

Propunerea se adresează cetățenilor și întreprinderilor din UE care ar trebui să beneficieze de un acces gratuit, imediat și simplificat la ediția autentică a legislației Uniunii Europene.

Indicatori de rezultat și de impact

A se preciza indicatorii care permit monitorizarea punerii în aplicare a propunerii/inițiativei.

Indicatorii de rezultat care urmează a fi monitorizați în timpul punerii în aplicare a propunerii sunt:

- numărul de consultări ale ediției electronice conforme cerințelor legale a Jurnalului Oficial al Uniunii Europene ;

- numărul de comenzi pentru ediții tipărite, în comparație cu numărul de abonamente în perioada în care publicarea electronică nu avea valoare juridică;

- numărul de plângeri adresate Oficiului pentru Publicații privind dificultăți în accesarea ediției electronice conforme cerințelor legale a Jurnalului Oficial al Uniunii Europene din motive legate de sistemul informatic al Oficiului pentru Publicații.

Motivele propunerii/inițiativei

Cerință (cerințe) de îndeplinit pe termen scurt sau lung

Propunerea are ca scop îmbunătățirea nivelului de securitate juridică prin faptul că permite cetățenilor să se prevaleze de drepturi și că se pot pune în aplicare obligații în temeiul legislației Uniunii Europene pe baza publicării în ediția electronică autentică a Jurnalului Oficial al Uniunii Europene . Accesul la ediția electronică conformă cerințelor legale ar trebui asigurat în momentul intrării în vigoare a propunerii.

Valoarea adăugată a implicării UE

Întrucât propunerea se referă la forma de publicare a legislației Uniunii Europene, se pot întreprinde acțiuni adecvate numai la nivelul Uniunii Europene. În plus, alegerea instrumentului a fost motivată de necesitatea de a asigura condiții egale de acces pentru toți cetățenii Uniunii Europene.

Învățăminte desprinse din experiențele anterioare similare

Până în prezent, Jurnalul Oficial al Uniunii Europene a fost publicat în format electronic doar în scopuri informative. Tendința ulterioară tot mai mare de a consulta ediția sa electronică este în raport direct cu ideea principală care stă la baza propunerii.

Coerența și posibila sinergie cu alte instrumente relevante

Nu se aplică.

Durata acțiunii și a impactului financiar al acesteia

( Propunere/inițiativă cu durată limitată

x Propunere/inițiativă cu durată nelimitată

- punere în aplicare cu o perioadă de creștere în intensitate din AAAA până în AAAA,

- urmată de o perioadă de funcționare în regim de croazieră.

Tipul (tipurile) de gestionare preconizat(e)

x Gestionare centralizată directă de către Oficiul pentru Publicații în numele instituțiilor reprezentate în cadrul comitetului de conducere al Oficiului pentru Publicații, a se vedea punctul 2.1.

( Gestiune centralizată indirectă , prin delegarea sarcinilor de execuție

( Gestiune partajată cu state membre

( Gestiune descentralizată împreună cu țări terțe

( Gestiune în comun cu organizații internaționale

Observații

Nu se aplică.

MĂSURI DE GESTIONARE

Dispoziții în materie de monitorizare și raportare

A se preciza frecvența și condițiile aferente acestor dispoziții.

Se propune ca Oficiul pentru Publicații să se ocupe de publicarea electronică a Jurnalului Oficial al Uniunii Europene , în conformitate cu Decizia 2009/496/CE, Euratom și, în consecință, să respecte normele de monitorizare și raportare prevăzute de decizia menționată.

Sistemul de gestiune și control

Riscul (riscurile) identificat(e)

Există riscul apariției unei perturbări tehnice a sistemului informatic al Oficiului pentru Publicații. Aceasta ar putea face ca ediția electronică să fie inaccesibilă. În astfel de cazuri, dacă accesul nu poate fi restabilit în termen de o zi lucrătoare, ediția imprimată ar echivala cu o publicare conformă cerințelor legale.

Un alt risc identificat este legat de securitate și, pentru a-l combate, Oficiul pentru Publicații trebuie să instituie pentru sistemul său informatic, în conformitate cu Decizia 2009/496/CE, Euratom, norme în materie de securitate internă și acces.

Metoda (metodele) de control preconizată (e)

Nu se aplică.

Măsuri de prevenire a fraudelor și a neregulilor

A se preciza măsurile de prevenire și de protecție existente sau preconizate.

Nu se aplică.

IMPACTUL FINANCIAR ESTIMAT AL PROPUNERII/INIȚIATIVEI

Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

- Linii bugetare de cheltuieli existente

Rubrica din cadrul financiar multianual | Linia bugetară | Natura cheltuielilor | Contribuție |

Număr [Descriere…...……………………………….] | CD/CND ([13]) | Țări AELS[14] | Țări candidate[15] | Țări terțe | În sensul articolului 18 alineatul (1) litera (aa) din Regulamentul financiar |

5 | Comisie: 26011101 [Jurnalul Oficial (L și C)] Parlamentul European: 3240 [Jurnalul Oficial] Consiliu: 2211 [Jurnalul Oficial] Curtea de Justiție: 2740 [Jurnalul Oficial] Curtea de Conturi: 2740 [Jurnalul Oficial] Comitetul Economic și Social (CES): 2604 [Jurnalul Oficial] Comitetul Regiunilor: 2604 [Jurnalul Oficial] | CND | NU | NU | NU | NU |

Impactul estimat asupra cheltuielilor

Sinteza impactului estimat asupra cheltuielilor

milioane EUR (cu 3 zecimale)

Rubrica din cadrul financiar multianual: | 5 | „Cheltuieli administrative” |

milioane EUR (cu 3 zecimale)

Anul 2011 | Anul 2012 | Anul 2013 | Anul 2014 | A se introduce numărul de coloane necesar pentru a reflecta durata impactului (cf. punctul 1.6) |

- Articolul 502 | p.m. |p.m. |p.m. |p.m. |p.m. | | | | |Pentru diversele venituri alocate, a se preciza linia bugetară (liniile bugetare) de cheltuieli afectată (afectate).

26011101

A se preciza metoda de calcul a impactului asupra veniturilor.

În prezent, veniturile sunt generate de abonamente si comenzi pentru ediția tipărită a Jurnalului Oficial al Uniunii Europene . În momentul în care ediția electronică va fi singura publicație cu valoare juridică, se preconizează că numărul de abonamente va scădea și se va apropia de zero.

[1] Hotărârea din 11 decembrie 2007 în cauza C-161/06, Skoma-Lux sro/Celní ředitelství Olomouc (Rep. 2007, p. I-10841).

[2] Decizia 2009/496/CE, Euratom a Parlamentului European, a Consiliului, a Comisiei, a Curții de Justiție, a Curții de Conturi, a Comitetului Economic și Social European și a Comitetului Regiunilor privind organizarea și funcționarea Oficiului pentru Publicații al Uniunii Europene (JO L 168, 30.6.2009, p. 41).

[3] COM(2010) 2020 final, 3.3.2010.

[4] COM(2010) 245 final/2, 26.8.2010.

[5] COM (2010) 743, 15.12. 2010.

[6] Concluziile reuniunii din 26 octombrie 2010 a Grupului de lucru pentru e-legislație.

[7] JO C […], […], p. […].

[8] JO L 168, 30.6.2009, p. 41.

[9] Rep. 2007, p. I-10841.

[10] COM/2010/245 final/2.

[11] JO L 13, 19.1.2000, p. 12.

[12] JO L 23, 27.1.2010, p. 35.

[13] CD = credite diferențiate / CND = credite nediferențiate.

[14] AELS: Asociația Europeană a Liberului Schimb.

[15] Țările candidate și, după caz, țările potențial candidate din Balcanii de Vest.

[16] În ceea ce privește resursele proprii tradiționale (taxe vamale, cotizațiile pentru zahăr), sumele indicate trebuie să fie sume nete, și anume sume brute după deducerea a 25 % pentru costuri de colectare.